| Mosėdžio piliakalnis |
| --- |
| Mosėdžio piliakalnio vaizdas iš rytų pusės. 2017 m. |
| 

Mosėdžio piliakalnisMosėdžio piliakalnis

 |
| Koordinatės  | 

|  |
| --- |
| 56°09′49.2″ š. pl. 21°34′34.3″ r. ilg.﻿ / ﻿56.163667°š. pl. 21.576194°r. ilg.﻿ / 56.163667; 21.576194Koordinatės: 56°09′49.2″ š. pl. 21°34′34.3″ r. ilg.﻿ / ﻿56.163667°š. pl. 21.576194°r. ilg.﻿ / 56.163667; 21.576194 |

 |
| Vieta | Skuodo rajonas |
| Seniūnija | Mosėdžio seniūnija |
| Aukštis | 10-11 m |
| Plotas | 100 x 60 |
| Naudotas | 1 tūkstantmetis - XIII a. |
| Žvalgytas | 1971 m. |
| Tirtas | 1985 m. |
| Registro Nr. | 16220, A474 |

**Mosėdžio piliakalnis** – piliakalnis Skuodo rajono savivaldybės teritorijoje, prie Mosėdžio miestelio, Mosėdžio seniūnija. Pasiekiamas važiuojant į Mosėdžio centrą Bartuvos kairiajame krante, už autobusų stotelės pasukus į dešinę pietų kryptimi ir pavažiavus 100 m (įvažiuojama į aikštelę).

Piliakalnio gynybinio pylimo vakarinės dalies vaizdas iš šiaurės pusės. 2017 m.
Kultūros vertybė: unikalus kodas – 16220; senasis registro kodas – A474.

Piliakalnis
-----------

Piliakalnis įrengtas aukštumos kyšulyje Bartuvos kairiajame krante. Iš šiaurės ir rytų jį juosė Bartuva ir jos slėnio daubos. Šlaitai statūs, 10-11 m aukščio. Aikštelė netaisyklingo ovalo formos, pailga šiaurės – pietų kryptimi, 100x60 m dydžio. Jos pietiniame ir vakariniame pakraščiuose buvo supiltas apie 150 m ilgio lanko formos pylimas (aptiktas tyrinėjimų metu), kurio išorėje iškastas griovys, iš jo išliko 50 m ilgio, 24 m pločio viršuje, 4 m pločio dugne, 6 m gylio šiaurės rytų dalis.

Piliakalnis labai suardytas XVI a. – XVII a. jame įsikūrus dvarui – užlygintas griovys, nukastas pylimas, dirbama ir įvairiais pastatais užstatyta aikštelė, rytinis šlaitas nuplautas. Dabar piliakalnis yra miestelyje: aikštelės vakarinėje dalyje užveistas sodas, pietuose, rytuose ir šiaurėje stovi 4 didesni pastatai, pietrytinė aikštelės dalis išlyginta, performuota ir išasfaltuota.

Į pietus nuo piliakalnio, 0,2 ha plote yra papėdės gyvenvietė, kurioje rastos dvejos trinamosios girnos.
Piliakalnis datuojamas I tūkstantmečiu – XIII a.

Išlikusios piliakalnio gynybinio griovio pietinės dalies vaizdas iš rytų pusės. 2017 m.

Tyrimai
-------

Piliakalnio žvalgomuosius archeologinius tyrimus 1971 m. ir 1985 m. atlikęs Ignas Jablonskis piliakalnio vakarinėje dalyje ištyrė 60 m² dydžio plotą, aptiko 0,8 m aukščio pylimo liekanas. Pylimas buvo rekonstruotas 3 kartus. Pirmasis 2,35 m pločio pylimas krautas iš akmenų, stambesnius dedant į kraštus. Vėliau pylimas praplėstas į išorę iki 3,5 m pločio sukraunant daugiau akmenų. Jo viršuje stovėjo medinė gynybinė siena. Šiai sudegus pylimas praplėstas į abi puses iki 6,6 m supilant molio sluoksnį, imamą iš išorėje iškasto griovio. Piliakalnyje aptikta lipdytos ir vėlyvos žiestos keramikos.

|  |
| --- |
| Aplinkiniai piliakalniai |
|  | Kalvių piliakalnis (Lenkimai) 17 km  Šakalių piliakalnis 6 km | Kubiliškės piliakalnis 8 km  Puodkalių piliakalnis 7 km | Apuolės piliakalnis 14 km  Erslos piliakalnis 6 km  Jedžiotų piliakalnis 11 km |  |
| Įpilties piliakalnis 21 km  Senosios Impilties II piliakalnis 21 km |  | Rimolių piliakalnis 36 km  Sedos piliakalnis 36 km |
| Auksūdžio piliakalnis 18 km | Laivių piliakalnis 11 km  Imbarės piliakalnis 16 km  Martynaičių piliakalnis 24 km | Mikytų piliakalnis 15 km  Gintališkės piliakalnis 18 km |

Šaltiniai
---------

1. ↑   Lietuvos TSR archeologijos atlasas, Vilnius, Mintis, 1975 m. t. 2 p. 111 (Nr. 455)

* Ignas Jablonskis. Mosėdžio piliakalnio žvalgomieji tyrinėjimai // Archeologiniai tyrinėjimai Lietuvoje 1984 ir 1985 metais. Vilnius, 1986. p. 27–28.
* Lietuvos Respublikos istorijos ir kultūros paminklų sąrašas, V.1993, p.78
* Gintautas Zabiela. Piliakalnių likimas Lietuvos valstybės susidarymo išvakarėse // Lituanistica. 1991. Nr. 4, p. 22–42.

Nuorodos
--------

* Lietuvos piliakalniai
* „Mosėdžio piliakalnis". Lietuvos Respublikos kultūros vertybių registras. Nuoroda tikrinta 2018-02-05.